རི་ཞིང་དབོན་པོ་བ་ལ་བསྟོད་པ། ༅།། ཤྲཱི་ཡ་སེསྟུ། རླབས་ཆེན་བྱང་ཆུབ་སེམས་ཀྱི་དཔལ་གང་གིས། །འགྲོ་བའི་བློ་གྲོས་ཡོངས་སུ་ཚིམ་མཛད་པའི། །སྙིང་རྗེའི་དབང་གྱུར་བྱམས་པའི་འབྱོར་བས་ཕྱུག །མཁས་བཙུན་བཟང་པོའི་མགོན་གྱུར་ཁྱོད་ལ་འདུད། །ཤཱཀྱའི་གསུང་མཆོག་ཡིད་ཆེས་ལྡན་པའི་རྒྱུན། །བློ་གྲོས་ཟབ་མོའི་སྣོད་དུ་ཉེར་དྲངས་ནས། །རྒྱལ་བའི་བཀའ་དང་བསྟན་བཅོས་མ་ལུས་ལ། །མཁྱེན་པའི་དབང་ཕྱུག་མཆོག་མངའ་ཁྱོད་ལ་འདུད། །མང་ཐོས་དོན་ལ་བློ་གྲོས་ཐོགས་མེད་པས། །ཡོད་མེད་མཐའ་སྤངས་ཟུང་འཇུག་གྲུབ་པའི་ལམ། །ལུང་དང་རིགས་པའི་གཞུང་ལུགས་རབ་འབྱམས་ལ། །སྨྲ་བའི་དབང་ཕྱུག་གྱུར་པ་ཁྱོད་ལ་འདུད། །ནམ་ཡང་མཁའ་ལྟར་དག་པ་ཆོས་ཀྱི་དབྱིངས། །རབ་གསལ་གདོད་མའི་ཡེ་ཤེས་མངོན་གྱུར་པ། །རང་རིག་རང་གསལ་བློ་གྲོས་དྲི་མེད་ལ། །དབང་འབྱོར་གདམས་པས་ཕྱུག་པ་ཁྱོད་ལ་འདུད། །བློ་གྲོས་བསྟན་པའི་རྒྱལ་མཚན་ལེགས་འཛིན་ཅིང། །དཔལ་ལྡན་ཚུལ་གནས་ཁྲིམས་བརྒྱའི་ཀུན་སྤྱོད་ཅན། །གཞན་ཕན་ལ་དགའི་སྨིན་གྲོལ་མཆོག་ཉིད་ཀྱི། །དབང་ཕྱུག་བརྒྱད་ལྡན་བསམ་པ་ལྷུན་གྲུབ་ཤོག །ཚིགས་བཅད་རེ་རེར་མཚན་སྤེལ་ཏེ། གྲོལ་མཆོག་གི་བློ་མཚོ་ལས་སོ། །